**Aceleaşi, vechi zăpezi**

*Dragos Niculescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iubito, aveai ochii de neguri cînd ningea

Frumoasa, trista iarnă pe sufletele noastre

Şi mîna ta subţire prin fulgi mai flutura,

Şi ascultam colinda potecilor albastre.

Trecea mereu o sanie prin tîmpla mea de foc,

În inimă la tine se tot tăiau copacii

Şi străzile şi vremea ardeau a nenoroc,

În alb, precum în vară, pe cîmpuri, roşii, macii.

N-am apucat un bulgăr să aruncăm în noi,

Parcă ningea degeaba, pentru o altă lume,

Şi sărbători şi larme cădeau pe amîndoi,

La telefon, ca-n transă, te apelam pe nume.

Şi n-a fost să-nţelegem nimic din tot ce-a fost,

Condiţia umană şi-a spus din nou cuvîntul,

Pe masa cea de nuntă ningea omăt de post,

Dintr-un Crăciun în altul ne împingea, surd, vîntul.

Însă, iubito, totuşi, eu zic c-a fost frumos,

Am să te trag cu sania, promit, în altă viaţă,

Pînă atunci, să-ţi cumperi un paltonaş mai gros,

Aud că-i frig şi-acolo încă de dimineaţă.

Eu caut o colibă într-o pădure şi

Cu un buchet de lemne te-aştept la întîlnire;

Din viaţa noastră veche atît ne-om aminti:

Că n-a fost niciodată, formal, vreo despărţire.

Am să-ţi trimit adresa la gîtul unui jder ‒

Un suflet ce te-aşteaptă şi el cu nerăbdare;

E simplu: e-o pădure, troiene şi e ger,

Dacă te-ncurci îţi fluier a şansă şi-a iertare.

Va fi îmbrăţişarea adîncă, parcă vrînd

Să ne recupereze de peste timpuri fiinţa,

Şi-apoi, sătui, ninsoarea o vom privi tăcînd

Şi cugetînd că-i una iubirea şi credinţa.

(Din volumul 'Duminica poemului mut")